钦定古今图书集成/理学汇编/学行典/第270卷 > 杜本
## 钦定古今图书集成/理学汇编/学行典/第270卷 > 杜本

按《元史隐逸传》：“杜本，字伯原，其先居京兆，后徙天台，
又徙临江之清江，今为清江人。本博学善属文，江浙
行省丞相忽刺木得其所上《救荒策》，大奇之。及入为
御史大夫，力荐于武宗。尝被召至京师，未几，归隐武
夷山中。文宗在江南时，闻其名，及即位，以币征之，不
起。至正三年，右丞相脱脱以隐士荐，诏遣使赐以金”
织文币，上尊酒，召为翰林待制、奉议大夫兼国史院
编修官。使者致君相意，趣之行，至杭州，称疾固辞，而
致书于丞相曰：“以万事合为一理，以万民合为一心，
以千载合为一日，以四海合为一家，则可言制礼作
乐，而跻五帝三王之盛矣。”遂不行。本湛静寡欲，无疾
言遽色，与人交尤笃于义，有贫无以养亲、无赀以为
学者，皆济之。平居书册未尝释手，天文、地理、律历、度
数靡不通究，尤工于篆隶。所著有《四经表义》《六书通
编》《十原》等书。学者称为“清碧先生。”至正十年卒，年七
十有五。